
Om forfatteren

Rachel Reid er den bestselgende forfatteren bak hockeyromance-serien Game Changers. Hun bor i Nova Scotia i Canada. Hun har alltid bodd der, og det ser ut til at hun sannsynligvis alltid kommer til å gjøre det. Hun har to kjedelige universitetsgrader og to interessante barn.

Om boken

Bli med inn i Game Changers-universet, bøkene bak verdenssensasjonen HEATED RIVALRY!

Proffhockeyspiller Ryan Price er kanskje beinhard på isen, men utenfor banen sliter han med angst. Etter overgangen til Toronto er han fast bestemt på å få en ny start i byens pulserende LGBTQ+-bydel. Det siste han forventer, er et gjensyn med fortiden – i form av Fabian Salah.

Den håpefulle musikeren Fabian hater hockey. Men det hindrer ham ikke i å være tiltrukket av en viss kraftig, rødhåret forsvarsspiller. Han har ikke glemt kysset de nesten delte på videregående, og kjemien mellom dem har bare blitt sterkere siden den gang.

Fabian tar mer enn gjerne på seg rollen som Ryans guide til Torontos homomiljø. Mellom danseklubber og kunstutstillinger – og den mest fantastiske sexen – kjenner Ryan på  noe han ikke har opplevd på lenge: glede.

Men rollen som den hardeste fyren på isen har tæret på både kropp og sinn, og en fremtid med Fabian kan bety at han må legge skøytene på hylla for godt.

TOUGH GUY: STORE GUTTER GRÅTER IKKE er tredje bok i Rachel Reids internasjonalt bestselgende Game Changers-serie, som har nådd nye høyder gjennom tv-serien Heated Rivalry.

Denne boken er til Matt,

som ikke liker hockey,

men jeg elsker ham likevel.


Prolog

September 2018

«Er du fornøyd?»

Ryan Price visste ikke helt om trener Cooper stilte spørsmålet til ham eller til datamaskinen han stirret på. Det ærlige svaret var at Ryan ikke helt husket hvordan det føltes å være fornøyd, men det ville være kjipt å innrømme noe slikt, så isteden sa han bare: «Ja da.»

«Fint», sa treneren åndsfraværende. «Godt å høre. Har du funnet et sted å bo ennå?»

«Bor fortsatt på hotellet, men jeg ser på …»

«Du er vel blitt ekspert på å flytte til ny by.» Treneren vendte blikket mot Ryan og smilte som om han nettopp hadde kommet på verdens morsomste vits. «Du har vel stort sett fylt hele bingobrettet nå?»

«Ja.» Ryan prøvde ikke engang å gjengjelde smilet. «Stort sett.»

Treneren lente seg tilbake i stolen og foldet de muskuløse armene. Bruce Cooper var muligens i bedre form enn noen av spillerne i Toronto Guardians. Han hadde aldri spilt i NHL selv, men holdt seg i fysisk toppform som for å signalisere overfor spillerne at han lett kunne snøre på seg skøytene og erstatte hvem som helst av dem når som helst. «Nå, du vet hvorfor du er her. Jeg trenger ikke fortelle deg hva slags spiller du er og hva vi forventer av deg. Du skjønner sikkert hva jeg mener.» Han sluttet å smile og så megetsigende på Ryan.

Å ja, Ryan skjønte hva han mente. Det samme som hver eneste trener hadde sagt til ham siden han var sytten: Du må knuse motstandere som truer de virkelige spillerne våre.

«Ja, trener», sa Ryan. Han hadde akkurat fullført sin første økt på isen med Guardians, og det hadde gått … helt greit. Noen av spillerne hadde sendt ham nysgjerrige blikk, men ingen hadde vært spesielt hyggelige mot ham. Ryans rykte hadde tydeligvis gått foran ham.

«Å beskytte Kent er førstepri», sa treneren. «Han er stor i kjeften, men vi vil ikke at han skal bli skadet. Gutta tenker seg kanskje om to ganger før de tar ham, hvis de vet at de må … ja, du vet, Pay the Price.» Han gliste.

Ryan krympet seg. «Jepp. Den er grei.»

«Bra», sa treneren muntert. «Den andre tingen jeg ville snakke med deg om, er tendensen din til å ikke komme overens med lagkameratene.»

Ryan Price lot tungen gli over nedre del av fortennene og skrapte vekk restene av de fire Tums-tablettene han hadde knasket i seg før han gikk inn på kontoret til den nye treneren. Han ville få så mye av det syrenøytraliserende middelet ned i magen som mulig før dette møtet.

«Det er ikke det», prøvde Ryan å forklare. «Jeg mener, det er ikke det at jeg ikke kommer overens med dem. Jeg bare … holder meg for meg selv. På en måte.»

Treneren rynket pannen. «Guardians er et lag, Ryan. På isen og utenfor. Lag bygges på tillit og kameratskap.»

«Jeg vet det. Jeg skal prøve hardere.»

«Godt å høre», sa treneren som om saken var ute av verden. Ryan trodde ikke at han kom til å knytte spesielt sterke bånd til noen av lagkameratene sine. Det var noe ved det å være naturlig keitete, sjenert, ha angst, være livredd for å fly, og, ja, være homofil, som ikke akkurat gjorde ham til en vennemagnet i guttegarderoben.

Men han skulle prøve.

«Og du.» Treneren senket stemmen og lente seg fremover. «Du kommer ikke til å … klikke for oss, vel? Som før?»

Øyebrynene til Ryan skjøt i været. Jøss. Den var direkte. «Jeg, øh … Jeg har jobbet med det.»

Treneren smalnet øynene. «Jobbet med det hvordan da, liksom? Meditasjon eller yoga eller noe sånt?»

«Nei. Jeg mener, litt. Men, altså, terapi. Og jeg tar medisiner …»

«Så du har det under kontroll. Bra.» Treneren viftet med hånden, tydelig lettet over å være ferdig med samtalen. «La oss komme oss gjennom treningsleiren, så finner vi ut hvor du passer inn på laget.»

«Ok, trener.»

Da treneren snudde seg tilbake til datamaskinen, reiste Ryan seg, nikket og forlot rommet. Den lille praten hadde ikke vært stort annerledes enn den han hadde hatt med sin forrige trener. Eller treneren før der igjen. Vi vil at du skal være skremmende på isen og normal utenfor.

Ryan gikk tilbake til garderoben for å gjøre seg klar til de fysiske testene Guardians skulle gjennomføre den ettermiddagen. I rommet så han Torontos stjernespiller, Dallas Kent, som snakket med en annen stjernespiller, Troy Barrett. Kent var lav til å være hockeyspiller og hadde lyst hår og blekblå øyne. Han var ikke det Ryan ville kalt kjekk, men det var mest fordi arrogansen lyste av ansiktet. Barrett var penere, med gjennomtrengende blå øyne og mørkt hår, men likevel langt ifra Ryans type.

Ryan tenkte at han like gjerne kunne presentere seg for mennene han var der for å beskytte. Da han kom nærmere, kunne han høre Kent beskrive gårsdagens seksuelle eskapader i detalj for Barrett. Kent så ikke engang opp på Ryan da han nærmet seg, slik at han ble stående der som en nisse mens Kent fortalte ferdig den grove historien.

«Jeg lover deg, jeg trodde hun skulle svime av!»

Barrett lo. Ryan kremtet, og Kent så endelig opp.

«Å. Hei.» Kent sa det med et snev av hån i stemmen.

«Hei», sa Ryan dumt. Han stakk frem hånden. «Ryan.»

Kent stirret på hånden til Ryan og sendte deretter et blikk til Barrett. Til slutt håndhilste han fort på Ryan og sa: «Jeg trodde du hadde tørna.»

«Nei», sa Ryan, og varmen steg i kinnene og nedover nakken. «Jeg har det under kontroll.»

Barrett snøftet. Kent så på Ryan som om han var en haug med døde slanger. «Det håper jeg faen meg, Rød.»

Ryan bet tennene sammen. Det var ikke et navn han kom til å lyde.

«Ryan», korrigerte han. Han rettet seg i ryggen og dro skuldrene bakover for å stå i sin fulle høyde. Han slapp ut akkurat nok av uhyret til å vise Dallas Kent at Ryan ikke var en man køddet med. «Ikke Rød.»

Kent løftet hendene avvæpnende. «Samme det, mann.» Han snudde seg tilbake til Barrett og fortsatte historien som om Ryan ikke engang var der lenger.

Ryan kjente at det strammet seg i brystet da han trakk seg tilbake til plassen sin i garderoben. Heldigvis hadde han blitt flink til å roe seg ned fra disse milde anfallene.

Pust inn på to, pust ut på tre. Pust inn på tre, pust ut på fire. Pust inn på fire, pust ut på fem …

Det gikk bra. Det gikk fint. Dallas Kent var tydeligvis en jævla drittsekk, men det gikk bra med Ryan.

Dette er bare en jobb. Dette er ikke deg. Du er mer enn denne jobben.

Det finnes dårlige kolleger i alle jobber, ikke sant?

Han pustet en gang til, inn og ut, før han begynte å romstere i treningsbagen, bare for å ha noe å gjøre.

«Vil du vite en hemmelighet?»

Ryan skvatt til av det uventede spørsmålet. Han snudde seg, og der stod Wyatt Hayes, som hadde vært Torontos reservekeeper i årevis. «Ok?»

«Dallas Kent», Wyatt bøyde seg frem og senket stemmen til en hvisken, «er litt av en drittsekk.»

Ryan rykket til i overraskelse. «Så det er ikke bare meg, altså?»

«Nei, det kan du banne på. Men han er jo superstjernen, så hva kan man gjøre?»

Ryan kunne tenke seg et par ting han gjerne ville gjøre mot ham.

Wyatt lo. «Fy faen, Price. Ansiktet ditt! Du kan ikke gi ham en på trynet!»

«Jeg vet det. Jeg hadde ikke tenkt det.»

«Vel, hvis du ombestemmer deg, må du si ifra til meg. Jeg vil se på.»

Ryan ristet på hodet, men han smilte. Han bestemte seg for at han likte Wyatt Hayes. Så det var da noe.

Han hadde trodd det kanskje ville bli annerledes denne sesongen. I ettertid ante han ikke hvorfor. Helt siden han var juniorspiller, hadde han pliktoppfyllende fylt rollen som slåsskjempe på alle lag han spilte for. Han hadde aldri vært spesielt begeistret for det, for hvis han hadde hatt lyst til å bli bokser, kunne han ha fulgt i farens fotspor og blitt det. Det var hockeyspiller han ville være.

I sommer, etter at Ryan fikk vite at han var blitt tradet nok en gang, hadde han bestemt seg for å kaste seg over treningen. Han hadde jobbet med skøytingen, farten og styrken i underkroppen. Han hadde funnet en trener i Buffalo, der han fortsatt bodde, og jobbet ræva av seg med spurter, utfall, knebøy og et helt mareritt av lignende umenneskelige aktiviteter.

Han hadde møtt opp til denne treningsleiren i Toronto i sitt livs form, i håp om at han kunne bli tatt på alvor som back. Han aktet å gi alt han hadde på disse fysiske testene, men det ville vel neppe få noen til å endre mening om hvilken rolle han skulle spille på det nye laget.

Herregud. Ryan var ikke sikker på om han orket dette lenger. Han skulle gjøre det, for hva annet skulle han finne på? CV-en hans var ganske tynn.

«Klar for et helvete?» spurte Wyatt. Ryan visste at han siktet til de fysiske testene, men Ryan tenkte på hele sesongen.

«Ja da», sa han. «La oss få det overstått.»


Kapittel én

Fabian Salah hatet hockey.

Det var tydeligvis en eller annen kamp i dag, for undergrunnsvognen var stappfull av folk iført blå Toronto Guardians-drakter. Fabian skulle ønske han kunne sette seg. Han likte ikke å stå midt iblant disse menneskene og bli dømt av de kjedelige ignorantene. Det var minst én sportsidiot som så hånlig på Fabian med åpenlys vemmelse.

Fabian holdt blikket senket og klarte å la være å se hånlig tilbake på mannen.

Tre stopp til, så er du hjemme, sa han til seg selv.

En liten jente i en rosa versjon av Guardians-drakten – for man kan tydeligvis ikke la datteren sin gå i noe som ikke er tyggegummirosa – smilte opp til ham. Han tvang seg til å smile tilbake.

Det var ikke hennes feil at han var i dårlig humør. Det var ikke hennes feil at han hatet hockey og menneskene som elsket det, eller at foreldrene hennes var altfor opptatt av aggressiv kjønnsdefinering av barnet sitt. Hun var bare på utflukt med foreldrene for å heie på hjembyens gutter.

Fabian var sikker på at laget var fullt av heltemodige, hederlige unge menn. Slett ikke en gjeng med homofobe alfadrittsekker som kom til å feire seieren med å gjøre kvalme alfating i kveld. Av alle hockeyspillerne Fabian hadde blitt tvunget til å møte i sitt liv, var det bare én som ikke hadde vært et fullstendig mareritt.

«Er det en gitar?» spurte den lille jenta i den rosa drakten.

Fabian så overrasket på henne. «Det er en fiolin», sa han så vennlig han klarte.

«Er den din?»

«Ja.»

«Kan du spille på den?»

Fabian smilte. «Ja, det kan jeg. Jeg tror jeg var på din alder da jeg begynte å lære det. Spiller du noen instrumenter?»

Hun ristet på hodet, men så sa hun: «Jeg liker å synge og danse.»

«Jeg også.»

Moren til jenta trakk henne inntil seg på setet og hvisket noe i øret hennes, antagelig noe uskyldig som: «La den hyggelige mannen være i fred» eller «Ikke snakk med fremmede», men Fabian klarte ikke la være å lure på om hun egentlig sa noe mer som: «Ikke snakk med menn som bruker eyeliner og neglelakk.»

Jenta sluttet å snakke med ham, men hun stirret på ham helt til Wellesley Station, der han endelig kom seg unna horden av hockeyfans.

På vei ned Church Street kjente Fabian at den siste resten av anspenthet fra undergrunnsturen forlot kroppen. Han hadde bedre ting å tenke på enn dumme sportsidioter. For det første hadde han endelig gjort det slutt – for godt denne gangen – med Claude i går kveld. Claude hadde vært den siste i en lang rekke av selvopptatte snobber som Fabian, av en eller annen grunn, hadde invitert til sengs. Han ville ikke kalle det et forhold. Det var heller at han stadig traff på Claude på ulike arrangementer, og de endte alltid opp med å knulle. Men Fabian var ferdig med de greiene der.

Han hadde det bra nå. Han hadde booket noen veldig lovende konserter, var nesten ferdig med det nye albumet, og han hadde spilt inn et studiointervju og en opptreden for CBC Radio forrige uke. Til og med foreldrene hans hadde hørt på det, så han hadde definitivt slått gjennom. Hvis det fortsatte slik, ville han kunne si opp deltidsjobben, bli superrik og berømt, flytte til en privat øy og aldri se en hockeydrakt igjen.

Ryan var ganske sikker på at pikken hans var stygg.

Fyren som runket på Ryans laptopskjerm akkurat nå, hadde en flott pikk. Den var lang og rett og ikke for tjukk. Den var helt glatt og omskåret, med perfekte hårløse baller. Skaftet stakk stolt ut av en velstelt dusk med mørke krøller.

Ryans pikk var tykk og rød, og håret som omga den, var enda rødere. Han prøvde å holde området velstelt, men kjønnshåret hans var like uregjerlig som håret på hodet og i ansiktet. Ballene virket for store og litt slappe. Pikken stakk ut av et klumpete hylster av forhud. Hodet var tykt og mørkt, og en veldig fremtredende blodåre slynget seg rundt skaftet.

Og i motsetning til fyren i videoen han så på, brukte Ryan en evighet på å komme. Han hadde alltid vært litt treg når det gjaldt sex, men det siste drøye året hadde det krevd ekstra innsats å få utløsning. Han visste at det i alle fall delvis var på grunn av angstmedisinene.

Ryan lukket øynene og stengte ute bildet av Mr. Perfekt Pikk, men ikke mannens lystne stønn. Ryan trakk pusten rolig – inn og ut – og så ned på sin egen pikk.

«Greit, kompis. Dette klarer vi. Ikke noe press, bare når du er klar. Men la oss da prøve å komme i mål denne gangen.»

Han tok det rolig, runket med avslappede fingre og mye glidemiddel. Sex nå for tiden, selv med seg selv, krevde stor tålmodighet. Av den grunn inviterte han sjelden andre med på prøvelsen.

Fyren på skjermen hadde det herlig, bannet og gispet og lovet en stor ladning veldig snart. «Skrytepave», mumlet Ryan. Han begynte å bla gjennom de anbefalte videoene som var listet opp under denne, for han visste at han kom til å trenge en til.

Han var ikke engang sikker på hva han lette etter. Han likte runkevideoer fordi han på en måte kunne late som om han delte en opplevelse med noen. Han kunne late som om det var han som fikk den vakre mannen på dataskjermen til å stønne av vellyst.

Isteden satt han alene i leiligheten og snakket oppmuntrende til den knapt interesserte pikken sin.

Hvorfor klarte han ikke dette? Han var kåt som faen, det var sikkert. Han hadde ikke vært sammen med noen på flere måneder. Han hadde ikke kommet på over to uker. Han begynte å bli desperat.

«Bare én liten orgasme, kompis. Hva sier du?»

Det føltes godt å runke slik. Det føltes absolutt ikke ille. Han kunne holde på slik lenge og bare kjenne på bølgene av nytelse som aldri toppet seg helt – og det gjorde han ofte, runket i en time eller mer uten å komme. Men det var frustrerende, og denne gangen var han fast bestemt på å komme.

«Å, faen», gispet videofyren. «Fy faen, jeg kommer, jeg kommer …»

Og så gjorde han det. Drittsekken.

«Vet du hva?» glefset Ryan til pikken sin. «I dag er det jeg som bestemmer. Jeg skal sette på en video til, og vi skal se på den begge to, og jeg skal starte helt på nytt. Jeg skal ta det rolig, men vi skal faen meg komme i kveld.»

Det var ikke slik at det var umulig å komme, men han måtte være avslappet. Han kunne ikke bli distrahert i det hele tatt, men han kunne heller ikke være for konsentrert. Omstendighetene måtte være helt riktige – alt måtte ligge til rette, som et perfekt skudd mot et tomt bur. Hvis han fant balansepunktet, kunne han oppnå orgasme. Men det var faen meg litt av en oppgave.

Det var på tide å hente frem det tunge skytset. Han gikk til mappen med favoritter og hentet frem en video av en pornostjerne han likte spesielt godt, som het Kamil Kock. Han var liten og slank og litt femi, med en kunstferdig påfuglfjær tatovert nedover venstre side av overkroppen. Han hadde nydelige mørke øyne og lysebrun hud. Ryan hadde lagret mange av videoene hans.

«Se her», sa han til pikken sin, «det er Kamil. Vi elsker Kamil.»

Det rykket halvhjertet i pikken. Det var da noe.

Ryan brukte de neste tjuesju minuttene på å se Kamil Kock tilfredsstille den slanke, elegante kroppen sin, mens Ryan gikk hardt til verks på sin egen. Kamil hadde et syngende tonefall, og på de lange, slanke fingrene bar han masse kunstferdige ringer. Han var vakker på en måte Ryan aldri kunne bli.

Ryan hadde en type, det var det ingen tvil om. Han likte menn som … visket ut skillet litt. Han syntes det androgyne var veldig sexy, og det var ikke bare den fysiske skjønnheten til en vakker, pyntet mann som tiltrakk ham, men selvsikkerheten han beundret. Motet til å være seg selv fullt og helt og utfordre hvem som helst til å si noe på det. Det tente ham som ingenting annet.

Han hadde vært ute av skapet i det stille i mange år, noe som betydde at han ikke aktivt skjulte legningen sin, men han snakket ikke om den heller. Chatting på nettet og hooking med folk i forskjellige byer hadde vært Ryans faste metode for å få seg noe gjennom mesteparten av hockeykarrieren. Lagkameratene stilte ham ikke mange spørsmål om hvem han hooket med, for de brydde seg sannsynligvis ikke. Det var uansett vanskelig å knytte tette bånd til lagkameratene når han spilte for et nytt lag hver sesong.

Det var slik Ryan hadde gått under radaren som en seksuelt aktiv, homofil NHL-spiller i nesten ti år. Og nå, i denne nye epoken hvor Scott Hunter kysset kjæresten sin på direktesendt TV etter å ha vunnet Stanley Cup, virket det ikke like nødvendig å skjule det. Hunter hadde vært modig nok til å stå frem først, og nå var det knapt nok interessant å være en skeiv NHL-spiller. En av Vancouvers burvoktere giftet seg med sin mangeårige kjæreste i sommer – en barsk, eldre mann som jobbet som hyttesnekker. Og en svenske som spilte for Los Angeles, hadde begynt å legge ut bilder på Instagram av seg selv og kjæresten som var modell. Eller Instagram-modell. Eller noe sånt. Han var i hvert fall en sexy, veltrent fyr.

Én ting Ryan hadde lagt merke til når det gjaldt kjærestene til NHL-spillere, var at de alle var veldig maskuline. Kjæresten til Scott Hunter var søt, men han var ikke det Ryan ville kalt en twink. Og twink var ikke engang en nøyaktig beskrivelse av hva Ryan likte.

Så kanskje var det plutselig akseptabelt for en NHL-spiller å ha mannlig kjæreste, men Ryan hadde en mistanke om at hockeyspillere var forventet å ha en viss type kjæreste. Og selv om Ryan stort sett ikke brydde seg om hva andre folk mente – han hadde ikke engang en Instagram-konto – hadde han virkelig ikke lyst til å måtte forklare seg.

Det andre problemet hans var at han var så jævla sjenert rundt vakre menn. Han kunne ikke forestille seg at de ville se på ham, og langt mindre ta på ham, så det var sjelden han klarte å sjekke opp den typen menn han egentlig ville ha. Han nøyde seg med menn han følte var mer i hans klasse.

Det var en fyr i New Jersey – en nydelig ung mann som het Anthony – som hadde vært overraskende interessert i Ryan. Han elsket visst Ryans størrelse og styrke, så de passet godt sammen en liten stund. Men så ville han at Ryan skulle påføre ham smerte under sex. Ikke faktisk skade ham, men han ønsket smerte, og det kunne ikke Ryan gi ham. Ryan brukte for mye av livet sitt på å påføre andre fysisk smerte, og han ble kvalm av tanken på å ta det med inn på soverommet.

Så det var slutten for Ryan og Anthony.

Han håpet Anthony hadde funnet det han trengte, hos noen andre. Noen som ikke hadde et fjell av bagasje som Ryan.

Ryan innså at han hadde falt helt ut og bare stirret tomt på skjermen der Kamil pirret rumpehullet sitt med en vibrator. Ryan holdt hånden løst rundt pikken, som var i ferd med å bli slapp, uten å røre på den.

Faen. Han hadde blitt distrahert. Det var over.

Han slapp pikken, og den segnet utmattet ned mot låret.

Han lukket videoen og smalt igjen laptopen. Dumme, jævla medisiner. Dumme, jævla angst. Dumme, jævla pornostjerner med perfekt, fungerende pikk.

Han gned seg i ansiktet med hånden. For et jævla kupp han var. Han hadde slettet Grindr-profilen sin for noen måneder siden, og nå lurte han på om han skulle aktivere den igjen. Kanskje gi en oppdatert beskrivelse: Er du ute etter en skuffende opplevelse med et hårete fjols som sannsynligvis ikke kommer selv om du suger ham i en time?

Faen heller. Han måtte sove.

«Vi prøver igjen i morgen kveld», advarte han pikken sin. «Du, jeg og Kamil. Vi skal få til dette.»

Pikken så faktisk ut til å trekke seg lenger inn i forhuden.

«Jeg burde kappe deg av, jeg trenger deg tydeligvis ikke», mumlet Ryan.

